Diari Oficial de la Generalitat Valenciana


Sumari del DOGV 8022, del 19-04-2017 (2017/3251)

RESOLUCIÓ de 12 d'abril de 2017, de la Direcció General de Cultura i Patrimoni, sobre delegació de competències en els directors territorials.
----------------------------------------------------------------------------------------------------------------------------------------------

### Dades del document

Número de DOGV
:   8022

Data del DOGV
:   19-04-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/3251


Data del document
:   12-04-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport

RESOLUCIÓ de 12 d'abril de 2017, de la Direcció General de Cultura i Patrimoni, sobre delegació de competències en els directors territorials. [2017/3251]  
El Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, determina les funcions que s'atribueixen als òrgans superiors i centres directius que la componen, així com a les unitats administratives que s'adscriuen a cada un d'aquells.  
  
El Decret 155/2015 és modificat pel Decret 73/2016, de 10 de juny, del Consell, en què, entre altres canvis, es considera convenient fer una modificació de la Subdirecció General de Patrimoni Cultural i Museus a fi de reordenar les seues competències i serveis i de determinar l'adscripció de determinats centres museístics i arxivístics.  
  
El mencionat Decret 155/2015, en l'article 21.1, regula la Direcció General, sobre la qual estableix el següent: 1. La Direcció General de Cultura i Patrimoni assumeix les funcions previstes en l'article 70 de la Llei del Consell en matèria de conservació, protecció, enriquiment, restauració, difusió i foment del patrimoni cultural valencià, tant moble com immoble, museus, polítiques de foment del llibre i la lectura, patrimoni bibliogràfic, gestió de biblioteques, arxius, assistència tècnica i promoció cultural, així com la promoció, impuls i investigació de les tradicions i institucions tradicionals del poble valencià.  
  
Per la seua banda, l'article 32 estableix l'estructura territorial de la Conselleria d'Educació, Investigació, Cultura i Esport: 1. Com a expressió del principi de desconcentració administrativa, en cada una de les tres províncies d'Alacant, Castelló i València, amb rang de subdirecció general, existirà una direcció territorial d'Educació, Investigació, Cultura i Esport, sota la dependència orgànica de la Sotssecretaria i amb competència en el territori de la respectiva província. 2. Funcionalment, les direccions territorials depenen de cada centre directiu, en consideració a la matèria a què, en cada cas, es referisca la corresponent actuació administrativa.   
Al seu torn, l'article 34.2 preveu que la persona titular de les direccions territorials exerceix les funcions que li atribueixen les disposicions vigents, així com les que expressament li deleguen els òrgans directius competents.  
Finalment, conforme a l'article 8 de la Llei 40/2015, d'1 d'octubre, la competència és irrenunciable i l'exerciran els òrgans administratius que la tinguen atribuïda com a pròpia, excepte els casos de delegació o avocació, quan s'efectuen en els termes que preveu aquesta o altres lleis. L'article 63 de la Llei 5/1983, de 30 de desembre, del Consell, estableix que l'exercici de les competències pròpies de cada òrgan podrà ser delegat per aquest en l'òrgan jeràrquic immediat inferior, llevat que per l'aplicació del principi d'eficàcia siga aconsellable atribuir-lo a un altre òrgan, sense que càpia la delegació de competències delegades.  
  
En virtut del que s'ha exposat, aquesta Direcció General de Cultura i Patrimoni resol:  
  
Primer  
Delegar en els directors territorials de la Conselleria d'Educació, Investigació, Cultura i Esport, en el seu respectiu àmbit territorial, l'exercici de les competències següents:  
Inspecció dels béns mobles integrants dels museus i col·leccions museogràfiques permanents dependents de la Direcció General i del Sistema Valencià de Museus.  
L'autorització i gestió dels depòsits i eixides de fons dels museus i col·leccions museogràfiques permanents, a excepció dels museus i col·leccions museogràfiques permanents declarats bé d'interés cultural que seran autoritzats per la Direcció General de Cultura i Patrimoni.  
  
  
Segon  
En les resolucions administratives que s'adopten per delegació s'haurà de fer constar aquest extrem i es consideraran dictades per l'òrgan delegatori, que podrà avocar per a si el coneixement i la resolució d'assumptes delegats, tot això de conformitat amb l'article 63 de la Llei 5/1983 del Consell i 9 i 10 de la Llei 40/2015, d'1 d'octubre, de règim jurídic del sector públic.  
  
Tercer  
La present delegació de competències podrà ser revocada en qualsevol moment per l'òrgan delegatori.  
  
Quart  
Sempre que es faça ús d'aquesta delegació de competències, s'haurà de fer constar expressament en la resolució o acte que s'adopte, i es consideraran dictats per l'òrgan delegatori, sense que càpia la delegació de competències delegades.  
  
Cinqué  
La present resolució de delegació de competències produirà efectes a partir de l'endemà de ser publicada en el Diari Oficial de la Generalitat Valenciana.  
  
Contra el present acte, que esgota la via administrativa, els interessats podran interposar un recurs contenciós administratiu en el termini de dos mesos, a comptar de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, o potestativament un recurs de reposició davant d'aquest mateix òrgan en el termini d'un mes, computat en els termes ja dits, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, sense perjuí que els interessats en puguen interposar qualsevol altre que estimen procedent.  
  
  
València, 12 d'abril de 2017.- La directora general de Cultura i Patrimoni: Carmen Amoraga Toledo.